Okresná prokuratúra Malacky 
Sasinkova 71, 901 01 Malacky 	

Sp. zn. : 1 Pv 645/09/1106	Malacky, 21.11.2013
EEČ : 2-13-98-2013

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 3 písmeno a Trestného zákona číslo 300/2005 Zbierky zákonov v znení zákona číslo 218/2007 Zbierky zákonov

Rozhodol: 	prokurátorka Okresnej prokuratúry Malacky
Podľa § 215 odsek 2 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v čase od 21.00 h dňa 24.09.2008 do 07.00 h dňa 25.09.2008 v Rakúskej republike v meste XXXXX na ulici XXXXX na parkovisku pred halou č. 4 odcudzil motorové vozidlo zn. BMW, nezisteného typového označenia vo vyhotovení XXXXX, VIN: XXXXX, tmavomodrej farby, tým spôsobom, že prekonal uzamykací mechanizmus predných dverí vozidla, po čom do neho nastúpil a nezisteným spôsobom vozidlo naštartoval a s týmto odišiel na nezistené miesto, čím poškodenému XXXXX, trvale bytom XXXXX, Rakúska republika vznikla škoda vo výške 3.000,- €

lebo o skutku obvineného bolo už právoplatne rozhodnuté cudzozemským súdom a toto rozhodnutie možno považovať za dostačujúce

Odôvodnenie:
	Poverený príslušník Okresného riaditeľstva PZ v Malackách, Odboru justičnej a kriminálnej polície, XXXXX uznesením sp. zn. XXXXX zo dňa 10.08.2010 podľa § 206 ods. 1 Trestného poriadku vzniesol obvinenie XXXXX pre prečin krádeže podľa § 212 ods. 2 písm. a), ods. 3 písm. a) Trestného zákona.
	                                                        
	Dňa 12.04.2011 vyšetrovateľ PZ podľa § 228 ods. 2 písm. a) Trestného poriadku trestné stíhanie obvineného XXXXX vedené v predmetnej veci prerušil a trestné stíhanie obvineného XXXXX bolo vrátené na trestné konanie do Rakúskej republiky.
 
	Následne bolo Krajskej prokuratúre v Bratislave zo Štátneho zastupiteľstva Viedeň doručené skrátené vyhotovenie rozsudku o právoplatnom odsúdení obvineného XXXXX, a to Krajinským súdom pre trestné veci Viedeň dňa 09.02.2012, sp. zn. XXXXX, ktorým bol obvinený XXXXX uznaný vinným zo spáchania vyššie uvedeného skutku a bol mu uložený trest odňatia slobody na 2 roky. Predmetné rozhodnutie nadobudlo právoplatnosť dňa 09.02.2012.  

	Na základe doručeného rozhodnutia Krajinského súdu pre trestné veci Viedeň prokurátorka Okresnej prokuratúry Malacky uznesením zo dňa 29.07.2013 pod sp. zn. 1Pv 645/09 – 69 rozhodla podľa § 228 ods. 5 Trestného poriadku o pokračovaní v trestnom stíhaní obvineného XXXXX.

	Podľa § 212 ods. 2 písm. a) Trestného zákona, rovnako ako v odseku 1 sa potrestá, kto si prisvojí cudziu vec tým, že sa jej zmocní a čin spácha vlámaním, 

	Podľa § 212 ods. 3 písm. a) Trestného zákona odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 alebo 2 a spôsobí ním väčšiu škodu.

	Podľa § 215 ods. 2 písm. b) Trestného poriadku prokurátor môže zastaviť trestné stíhanie, ak o skutku obvineného bolo už právoplatne rozhodnuté disciplinárne iným orgánom alebo orgánom príslušným na konanie o priestupku alebo o inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.

	Obvinený XXXXX bol v Rakúskej republike právoplatne odsúdený na nepodmienečný trest odňatia slobody vo výmere 2 roky. Pre prečin krádeže podľa § 212 ods. 2 písm. a), ods. 3 písm. a) Trestného zákona možno uložiť trest odňatia slobody od šesť mesiacov až do troch rokov. Na základe uvedených skutočností možno teda považovať už uložený trest odňatia slobody vo výmere dvoch rokov nepodmienečne za dostatočný a zabezpečujúci naplnenie účelu.
	
	S poukazom na uvedené skutočnosti som rozhodla tak, ako je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Sandra Dudová
prokurátorka